*Årsmelding Ungdomsutvalget Storsteinnes Skytterlag 2014*.

Styret har bestått av Harald Gåre (leder), Bjørn Toldnes, Øyvind Olsen og Bernt Bergum.

Gjennom hele året har hver onsdag vært faste treningskvelder på Rislamoen. Gjennom vintersesongen med miniatyrskyting, så overgang til feltskyting, videre baneskyting resten av sesongen. Disse treningskveldene er bare avbrutt når bevegelige helligdager falt på onsdager, under LS og elgjakta.

Gjennom innesesongen har vi også hatt faste treningskvelder i miniatyrbanen på samfunnshuset i Aursfjord, hvor Bjørn Toldnes har vært leder. Der har det i tidsrommet november-februar vært arrangert skyteskole med stor deltakelse -14 stk. Undertegnede var tilstede tilstede på trivelig avslutning, hvor det ble servert pizza og brus samt, samt delt ut medaljer og kursbevis. Mange av elevene ble dyktige og viste gode anlegg for skyting, og var også med på flere treningskvelder på Rislamoen. Imponerende av foresatte som kjørte på treningskveldene på vårparten da veien nesten ikke var kjørbar.

Ungdommene har deltatt på en rekke stevner og har hevdet seg meget bra. Det har blitt flere forskjellige mesterskap, KM og SM og i tillegg vært med og kjempet i toppen under NNM og LS.

Nevnes kan Bendik Steinhaug klasse eldre rekrutt med SM mesterskap både i miniatyr og bane. Han vant de fleste av Troms-stevnene i felt og bane, klasse Eldre rekrutt. Under Midtsommerstevne i Storfjord toppet han det hele med å få samtlige skudd i tieren. Gratulere med prestasjonen – og medlemsskapet i 350-klubben. Bendik hevdet seg bra under Norgescupstevner i sommer, og var på Norgestopplista under vinterens feltskyting.

Sebastian Toldnes, klasse junior, ble operert i kneet i vinter, og fikk dermed problemer med knestående stilling, men har tross dette skutt meget bra, spesielt på slutten av sesongen. Han vant flere av stevnene i Troms, klasse jr. Han ble kretsmester og samlagsmester i baneskyting, og sammen med Bendik SM mester i feltskyting for lag jr/rekr.

Agnete Bergum klasse eldre rekrutt ble kretsmester i baneskyting, kl ER og oppnådde fjerdeplass under NNM i felt.

Tobias Bergum Olsen, sammen med Bendik, ble Hålogalandmestrer i lagskyting klasse Junior/rekrutt.

Emil Dalhaug, klasse aspirant vant Vikingsmellen (feltskyting) og har også skutt meget bra for øvrig.

På Solstevnet deltok vi med 5 aspiranter, som alle fikk hver sin fortjente medalje. Gratulerer!

Vi takker alle unger og ungdommer som har deltatt på skyteskole, treninger og konkurranser, og håper de finner gleder i skyttersporten. Stå på videre, alle kan bli gode i skyting, med jevnlig påfyll av trening. Det er ønskelig at flere kan delta på stevner og skytterlaget er behjelpelig både med påmelding, ammunisjon, utlån av gevær og utstyr.

Vi vil tilslutt nevne at Skytterlaget yter betydelig tilskudd til ungdommene som er aktive. Det gjelder ammunisjon, bekledning og ved større stevner arrangementsavgift.

På utvalgets vegne: Harald Gåre, leder